Juana Aranguren Rica

Juana Aranguren Rica (Bilbo, 1952) emakumeen eskubideen defentsan aditua den abokatua, Donostiako Udaleko alkatetzarako hautagaia izan zen, Plazandreok emakumeen plataformaren izenean .

Biografia 
Juana Aranguren Rica Bilbon jaio zen 1952an. Donostian bizi da, 1978an Euskal Herriko Unibertsitatean Zuzenbideko karrera amaitu zuenetik.2004an, familia-bitartekaritzako unibertsitate-espezialistari buruzko prestakuntza egin zuen EHUn.

Ibilbide profesionala 
1978tik, abokatutzan dihardu, familiaren eta indarkeria sexistaren gaietan emakumeen eskubideen defentsan espezialista gisa. 1991. urtean Emakunden lan egin zuen Emakunde/Emakumearen Euskal Erakundeko Aholkularitza Juridikoko buru. 2004az geroztik, familia-bitartekaria ere bada.

Jarduera aktibista (feminista eta politikaria) 
Aktibismo feministan 1980ko hamarkadan hasi zen Donostiako Emakumeen Asanbladan eta Donostiako Talde Feminista Independentean.1995ean Plazandreok emakumeen plataformaren sortzaileetako bat izan zen.1995, 1999 eta 2011n Donostiako Udaleko Alkatetzarako hautagai izan zen Plazandreok-eko zerrendaburu gisa..

1997az geroztik, "Emakumeak eta Hiria" Foroaren sustatzaile eta dinamizatzailea da, eta Donostiako hirigintzaren plangintzan generoaren ikuspuntua sartu nahi du. 

Themis emakume juristen elkarteko kidea da. 2011tik, Donostiako Emakumeen Etxea elkarteko lehendakaria da. Eta 2014az geroztik GUNEA Gipuzkoako Berdintasunerako Foru Kontseiluko kidea.

Ibilbide akademikoa 
2001ean, Zuzenbide eta Generoari buruzko ikastaro bateko irakasle izan zen Nafarroako Unibertsitate Publikoan emakumeei eragiten dien legeriari buruz emandako Aukera Berdintasunerako Prestakuntza Programan. 2002tik Euskal Herriko Unibertsitateko Emakumeen eta Gizonen Berdintasunerako Masterreko irakaslea da.

Lanak 

 "Emakunderen esku-hartzea sexuagatiko lan-bereizkeria dela-eta jarraitutako prozesuetan" Sexuagatiko Laneko Bereizkeriaren Ikuspegi Juridiko eta Sozialari buruzko Jardunaldietan (1993, Gasteiz).
 Loiolako (Donostia) Jardin Hiriko Plan Berezira (2014) genero ikuspegia sartzeko lanaren egilekidea.
 "Feminismoa. 8M: el día que paramos el mundo"  Galden, 21. zk., 2018.

Erreferentziak

Kanpo estekak 

 Mary Wollstonecraftetik Juana Arangurenera, Arantxa Elizondo Lopetegik, 2014ko martxoaren 7an, Pikara Magazinen.
 "Korapilatuz" jardunaldiak. Juana ArangurenCalcuta Ondoan GGKEk, 2012ko azaroaren 20an.
 Edo ez da izango: Indarkeria matxistak eta lege-proposamen feministak, Halabedik, 2017(e)ko urriaren 7an.

Bilbotarrak
Euskal Herriko feministak
Euskal Herriko abokatuak
Euskal Herriko Unibertsitateko irakasleak